ROZHODNUTIE KOMISIE
zo 4. apríla 2008,
ktorým sa ustanovuje, že Čierne more a riečne systémy s ním spojené nepredstavujú prirodzený biotop úhora európskeho na účely nariadenia Rady (ES) č. 1100/2007
[oznámené pod číslom K(2008) 1217]
(Iba bulharské, české, maďarské, nemecké, poľské, rumunské, slovenské, slovinské a talianske znenie je autentické)
(2008/292/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1100/2007 z 18. septembra 2007, ktorým sa ustanovujú opatrenia na obnovu populácie úhora európskeho (1), a najmä na jeho článok 1 ods. 2,
po porade s Vedeckým, technickým a hospodárskym výborom pre rybné hospodárstvo,
keďže:
(1)
Nariadením (ES) č. 1100/2007 sa ustanovuje rámec na ochranu a udržateľné využívanie populácie úhora európskeho vo vodách Spoločenstva a v pobrežných lagúnach, ústiach riek a riekach a s nimi spojených vnútrozemských vodách členských štátov.
(2)
Členské štáty majú na svojich územiach určiť a vymedziť jednotlivé povodia, ktoré predstavujú prirodzené biotopy úhora európskeho. Za každé povodie úhora majú členské štáty vypracovať plán riadenia rybolovu úhora.
(3)
Keďže úhor európsky sa v Čiernom mori a v riečnych systémoch s ním spojených nachádza v nízkom počte, nie je isté, či tieto vody predstavujú prirodzený biotop tohto druhu, alebo nie.
(4)
Nariadením (ES) č. 1100/2007 sa preto splnomocňuje Komisia, aby rozhodla, či Čierne more a riečne systémy s ním spojené predstavujú takýto prirodzený biotop, ktorý si vyžaduje zavedenie opatrení na obnovu.
(5)
Vedecký, technický a hospodársky výbor pre rybné hospodárstvo informoval Komisiu, že Čierne more a riečne systémy s ním spojené sú hraničnými oblasťami výskytu úhora európskeho a že pred jeho nasadením bol prirodzený výskyt úhora v tejto oblasti sporadický. Pred nasadením bola hustota úhora európskeho v týchto vodách príliš nízka na to, aby bol možný rybolov v ktoromkoľvek vývojovom štádiu úhora.
(6)
Je nepravdepodobné, že by významný počet úhorov nasadených do riek spojených s Čiernym morom mohol dosiahnuť dospelosť a úspešne zavŕšiť migráciu do neresísk Sargasového mora. Navyše je nepravdepodobné, že by významný počet mladých úhorov mohol preplávať do riek spojených s Čiernym morom, dosiahnuť dospelosť a uniknúť do neresísk.
(7)
Akýkoľvek potenciálny prínos pre populáciu úhora európskeho vyplývajúci z opatrení na jeho obnovu v Čiernom mori a riečnych systémoch s ním spojených by bol zanedbateľný, a preto neúmerne nízky v porovnaní s administratívnou a finančnou záťažou, ktorá by vznikla príslušným členským štátom.
(8)
Preto by sa malo ustanoviť, že Čierne more a riečne systémy s ním spojené nepredstavujú prirodzený biotop úhora európskeho na účely nariadenia (ES) č. 1100/2007.
(9)
Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Čierne more a riečne systémy s ním spojené nepredstavujú prirodzený biotop úhora európskeho na účely nariadenia (ES) č. 1100/2007.
Článok 2
Toto rozhodnutie je určené Bulharskej republike, Českej republike, Spolkovej republike Nemecko, Talianskej republike, Maďarskej republike, Rakúskej republike, Poľskej republike, Rumunsku, Slovinskej republike a Slovenskej republike.
V Bruseli 4. apríla 2008